'મારે કંઇ બોલવા જેવું નથી. દરેક આઇટમ ઉપર ભાવની ટીકડી લગાડેલી છે એજ બોલશે.' જયંતીએ સ્પષ્ટતા કરી. 'કઇ આઇટમ કેટલાં નંગ જોઇએ એ કહો એટલે એ મુજબ માલ મોકલાવી આપીશ.' જગદીશ ઉપર ઉપકાર કરતો હોય એમ એણે ઉમેર્યું. 'મુંબઇમાં દર મહિને આંટો મારું છું. ત્યાં માલની સામે કેશનો નિયમ રાખ્યો છે. કોણ જાણે કેમ તમારી સથે પહેલી જ મિટિંગમાં મિત્રતા થઇ ગઇ એટલે નેવું દિવસની ક્રેડિટ આપીશ. જો જાંગડ સિસ્ટમ રાખવી હોય તોય વાંધો નથી. દર છ મહિને આવીને હિસાબ સમજી લઇશ.'